ห่วงลูกหนี้เคลมประกันภัย
นายแบงก์ชี้ขาดประสบการณ์ตั้งที่ปรึกษาช่วยหวั่นได้เงินช้า
13 ธ.ค. 2554

นายแบงก์ชี้ขาดประสบการณ์ตั้งที่ปรึกษาช่วยหวั่นได้เงินช้า
“ไทยพาณิชย์” เผยลูกค้าไทยไม่มีประสบการณ์ขอเคลมประกัน เสี่ยงกระทบธุรกิจ จัดที่ปรึกษาเคลมประกันน้ำท่วมให้ฟรี 
นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ กล่าวว่า ธนาคารได้จัดหาบริษัทเคลมประกันซึ่งมีความเชี่ยวชาญด้านนี้โดยเฉพาะเพื่อให้คำปรึกษา แนะนำ และดูแลด้านเอกสารให้ลูกค้าของธนาคารโดยไม่คิดค่าใช้จ่าย 
ทั้งนี้ ขั้นตอนการเคลมประกันจะมีเรื่องซับซ้อนและมีรายละเอียดมาก การเรียกร้องค่าสินไหมทดแทนจึงไม่ใช่เรื่องง่าย การจัดทีมผู้เชี่ยวชาญให้คำปรึกษากับลูกค้าถือว่าคุ้มค่าเมื่อลูกค้าได้เงินช่วยเหลือจากบริษัทประกัน ก็จะทำให้ธนาคารได้รับเงินคืนจากลูกค้า มีเงินหมุนใช้ในธุรกิจ ไม่เสี่ยงเป็นหนี้เสีย เพราะมูลค่าความเสียหายจากน้ำท่วมครั้งนี้คิดเป็นหลักแสนล้านบาท 
“เรื่องอย่างนี้ในระดับโลก จะมีการตั้งหน่วยงานให้คำแนะนำ เพื่อให้ลูกค้าเคลมประกันให้ได้ เพราะถ้าปล่อยนานจนเกินไปความเสี่ยงธุรกิจก็จะมากขึ้น แล้วลูกค้าก็ไม่มีประสบการณ์ในการเคลมประกัน น้ำท่วมครั้งนี้ก็เป็นครึ่งบกครึ่งน้ำ ป้องกันไม่ให้เกิดการฟ้องร้องกันด้วย” นายอาทิตย์ กล่าว
นายอาทิตย์ กล่าวว่า หากคิดมูลค่าความเสียหายน้ำท่วมใน 7 นิคมอุตสาหกรรมจะสูงถึง 35 แสนล้านบาท ฉะนั้นคำถามที่จะตามมา คือ ใครจะเป็นผู้รับผิดชอบความเสียหายที่เกิดขึ้น แต่โดยส่วนใหญ่ 6080% เป็นบริษัทที่ทำประกันไว้ เพราะเป็นบริษัทขนาดใหญ่ทั้งกลุ่มอิเล็กทรอนิกส์และยานยนต์ ฉะนั้นภาระความเดือดร้อนจึงอยู่ที่บริษัทประกัน ซึ่งส่วนใหญ่ก็รับประกันภัยต่อในต่างประเทศอีกทอด สัดส่วนการประกันภัยใน 100% จึงเป็นประกันภัยต่อ 80% และ 20%เป็นส่วนของบริษัทประกันในไทยที่รับไว้เอง
สำหรับลูกค้าขนาดใหญ่ของธนาคารที่ได้รับผลกระทบจากน้ำท่วมมีทั้งสิ้น 800 ราย ในจำนวนนี้ถูกผลกระทบจากน้ำท่วมโดยตรง 200 ราย และอีก 600 ราย ถูกผลกระทบทางอ้อม หากตรวจสอบในเชิงลึกเข้าไปจะพบว่ามีไม่ถึง 10 ราย ที่ได้รับผลกระทบหนักและธนาคารไม่สามารถช่วยเหลือได้แล้ว คิดเป็นเม็ดเงินไม่มาก ส่วนใหญ่จะขอเปิดวงเงิน แต่ไม่ได้เบิกใช้ เน้นธุรกรรมบริหารเงินสดเป็นส่วนใหญ่
นายอาทิตย์ กล่าวด้วยว่า เหตุการณ์ที่เกิดขึ้นครั้งนี้ มีความจำเป็นมากที่รัฐบาลจะต้องหาแนวทางบริหารจัดการน้ำ เป็นเรื่องมหภาคที่รัฐบาลต้องมีทางออก ไม่เช่นนั้นคงไม่มีบริษัทประกันภัยรายใดยอมเสียหายแทนลูกค้าอีก 
“ครั้งนี้สิ่งที่เป็นปัญหาเชิงโครงสร้างคือการเคลมประกัน รัฐบาลจะทำอย่างไรให้ต่างประเทศมีความเชื่อมั่นในภาพรวม และบริษัทรับประกันภัยต่อในต่างประเทศไม่มองไทยในภาพที่แย่จนเกินไป อย่างน้อยก็ยังมีความต้องการคุ้มครองบริษัทของไทย ซึ่งก็จะทำให้ธนาคารมีความเชื่อมั่นกล้าปล่อยสินเชื่อด้วย” นายอาทิตย์ กล่าว